google/wiki40b huggingface dataset:
רומצ'רוד

רומצ'רוד (ברוסית: Румчерод, וברומנית: RumCerOd) הוא השם המקוצר של "הוועד הפועל המרכזי של הסובייטים בחזית הרומנית, צי הים השחור ואזור אודסה" (ברוסית: Центральный исполнительный комитет Советов Румынского фронта, Черноморского флота и Одессы וברומנית: Comitetul Executiv Central al Sovietelor Frontului Român, Flotei Mării Negre și regiunii Odessa), גוף מהפכני בולשביקי, שישב בקייב והשפיע על המתרחש באזור אוקראינה ובסרביה בשנים 1917 - 1918.
רומצ'רוד נוסד באודסה, ב-23 במאי לפי לוח השנה היוליאני 1917 (9 ביוני לפי לוח השנה הגרגוריאני), כשרוב המייסדים היו מנשביקים וחברי המפלגה הסוציאל-רבולוציונית והיו תומכי ממשלת המעבר הרוסית. רומצ'רוד היה הגוף השלטוני של הרפובליקה הסובייטית של אודסה.
ניקולאי קרילנקו הדיח את הנהגת רומצ'רוד בטענה שאינה משקפת את רוח הציבור. בבחירות חדשות נבחר לרומצ'רוד ועד בן 180 חברים, כשהסיעה הגדולה ביותר הייתה הסיעה הבולשביקית, שהיו בה 70 חברים.
ב-1 בינואר 1918 רומצ'רוד פרסם צו מס' 1 ובו הודעה על כך שכל הסמכויות בבסרביה עוברות ל"פרונטוטדל" (Frontotdel), הגוף הצבאי של רומצ'רוד, שינהל את כל היחידות הצבאיות ואת כל המוסדות. פרונטוטדל לקח את הפיקוח על הדואר, הטלגרף ותחנת הרכבת של קישינב.
פרונטוטדל הופעל גם נגד החיילים הרומנים מטרנסילבניה, שנפלו בשבי והיו בקייב, עד שנשלחו לבסרביה, לחיזוק כוחה של מועצת הארץ.
כיכר עיריית יפו

היסטוריה

בראשית תקופת המנדט הבריטי הוחלט על תכנון מחודש של שדרות ירושלים ועל הקמתן של כיכרות בכל הצמתים של השדרה כדי לשוות לה מראה אירופאי במטרה למחוק את הזהות המזרחית של העיר ולהשליט בה את המראה המערבי.
בשנת 1934 הוכרזה תל אביב כעיר עצמאית לצד העיר יפו והוחלט על הקמתו של בניין עירייה מודרני בסגנון באוהאוס מערבי שיחליף את בית הסראייה (יפו) ולצידו כיכר עם מזרקה בסגנון מערבי. המגרש שנבחר היה על הצומת של שדרות ירושלים (שאז נקראה: שדרות המלך ג'ורג') - דרך בן צבי (שאז נקראה: דרך ירושלים) על הכביש הראשי שהוביל אז אל ירושלים. הכיכר כונתה על ידי התושבים המקומיים כיכר העירייה או כיכר המינהלה.

לאחר הקמת המדינה

לאחר הקמת המדינה יפו ותל אביב חוברו להן תחת רשות מוניציפלית אחת - עיריית תל אביב-יפו שהכינה תוכנית מתאר מקומית חדשה עבור שדרות ירושלים במסגרתה נהרסו הכיכרות במרכז השדרה. עד לשנות ה-60 עמדה המזרקה על אי-תנועה במרכז השדרה ולאחר מכן הוזזה לצדה המזרחי במטרה להרחיב את הכביש ומסביבה הוקמו חמישה עמודי תאורה. עד לשנת 1970 עמד בחזית הכיכר לונה פארק - יפו שעבר לאחר מכן אל מתחם גני התערוכה ובמקומו הוקמו גן ומקלט ציבורי.
במהלך שנות ה-90 הוקם בחזית הכיכר הפונה אל השדרה בניין משכנות רות דניאל ונהרס הגן הציבורי לטובת רחבה שבסופה נשארה עומדת המזרקה ההיסטורית. בשנת 2008 במהלך שיפוץ השדרה נהרסה המזרקה והוקמה מחדש ללא עמודי התאורה, וכן שופצה הרחבה. משום שבעבר הייתה בעיר קהילה גדולה של עולי בולגריה הוחלט לקרוא לכיכר, הסמוכה ל'גן יהודי בולגריה', על שם דימיטר פשב שהציל יהודים בבולגריה.]
קואקה

גילוי בידי האירופים

קואקה היא אחד היונקים האוסטרליים הראשונים שהאירופים ראו. הימאי ההולנדי סמואל פולקרטזון דיווח שראה "חתול בר" באי רוטנסט בשנת 1658. ב-1696, וילם דה פלאמינג זיהה אותן בטעות כעכברושי ענק, ועל שמן קרא לאי "רוטה-נסט", בהולנדית "קן-עכברושים".
המילה "קואקה" נגזרה ממילה בשפה האוסטרלית ניונגר (Nyungar), שכנראה נהגתה גואגה.

תיאור

משקלה של קואקה נע בין 2.5 ל-5 ק״ג, אורך גופה 40-90 ס״מ ואורך זנבה 25-30 ס״מ - זנב קצר יחסית לחיות כיס. היא בעלת מבנה עגלגל, אוזניים מעוגלות וראש רחב וקצר. למרות שהיא נראית כקנגורו קטן מאוד, היא יכולה לטפס על עצים ועל שיחים. פרוותה הגסה בגוון חום ערמוני המתבהר לגוון חול בפרווה התחתונה.
קואקה אינה פוחדת מאנשים ופעמים רבות מתקרבת אליהם, בייחוד באי רוטנסט. עם זאת, אין זה חוקי לבוא במגע עם קואקה ברוטנסט.

תפוצה וסביבת מחיה

בטבע הקואקה נעה באזור מצומצם מאוד בדרום-מערב אוסטרליה המערבית. מספר אוכלוסיות קטנות מפוזרות על היבשה, אוכלוסייה גדולה חיה באי רוטנסט, ואוכלוסייה קטנה באי בולד ליד אלבני. באיים אין שועלים וחתולים. ברוטנסט קואקות נפוצות במגוון בתי גידול, מחורש חצי-צחיח ועד גנים המטופחים בידי אדם.

אוכלוסייה

למרות מספרה הגדול באיים, אזור המחיה של הקואקה ביבשה מצומצם מאוד ומוגדר כפגיע. בשטח זה מאיימים על הקואקה מיני חיות שאינם ילידי האזור, כמו שועלים, ועל כן הקואקה נזקקת לכיסוי צפוף של הקרקע למסתור. בירוא יערות ופיתוח חקלאי צמצמו את בית הגידול של הקואקה, ובכך דרדרו עוד את מצבה. פלישתם של חתולים, כלבים ודינגו החמירה עוד את הבעיה, ובהמשך גם ייבוש ביצות ושריפת צמחייתן. יתרה מכך, שגר של קואקה הוא לרוב בן ולד אחד, אחת לשנה. על אף שהקואקות מזדווגים לעיתים תכופות, לרוב כבר ביום למחרת ההמלטה, צירוף הנתונים של גודל השגר, בית הגידול המצטמצם והטורפים מביא לנדירותה של הקואקה.
סינמטק ירושלים

היסטוריה

הסינמטק הוקם בשנת 1974 על ידי ליה ון-ליר, ושכן בבית אגרון. בשנת 1981 עבר הסינמטק למשכן חדש בדרך חברון שבגיא בן הינום, במקבץ מבנים ששופצו וחודשו בשרידי שכונת שמאעה הנטושה. בבניין הסינמטק ארבעה אולמות להקרנת סרטי קולנוע, ובנוסף יש בו תאי צפייה לסרטים מארכיון הסרטים העשיר של הסינמטק. הסינמטק משמש להקרנות של סרטים מסחריים, סרטי קולנוע ישראלי וסרטים זרים, וכמו כן סרטים אשר בתי הקולנוע העסקיים נמנעים מהקרנתם עקב שיקולים כלכליים ואחרים (כגון הסרטים "ג'נין, ג'נין" ו"שיטת השקשוקה"), וכן מוקרנים סרטים מאוסף הסינמטק.
ב-1984 ייסדה ון-ליר בסינמטק את הפסטיבל הקולנוע הבינלאומי, שנערך מדי שנה בחודש יולי, והפך לאירוע חשוב ויוקרתי בחיי הקולנוע הישראלי. הפסטיבל פותח לצופים חלון אל הקולנוע העולמי של השנה האחרונה ומציג את מיטבו. מדי שנה בחודש דצמבר נערך בסינמטק פסטיבל הקולנוע היהודי. ב-1988 נערכה לראשונה, בשיתוף הקרן החדשה לישראל, תוכנית "ברוח החופש" אירוע בו מוקרנים סרטים העוסקים בחתירה הנצחית של האדם לחופש ולצדק. במשך הפך האירוע לחלק מפסטיבל הקולנוע ומחולקים בו "פרסי ברוח החופש לזכרו של וים ון-ליר" בשתי קטגוריית: "פרס קאמינגס לסרט עלילתי" ו"פרס אוסטרובסקי לסרט תיעודי".
בחודש יולי 2006 החלו בבניין הסינמטק שיפוצים נרחבים וכל הפעילות הועברה באופן זמני לבנייני האומה. בחודש יולי 2007, עם פתיחת פסטיבל הקולנוע הבינלאומי בירושלים, חזר הסינמטק למשכנו הקבוע, בדרך חברון. כחלק מהשיפוצים נבנו בסינמטק שני אולמות שנוספו לשניים המקוריים, והם משמשים להקרנה מסחרית.
בשנת 2008 התארגנו לראשונה עובדי סינמטק ירושלים בארגון העובדים כוח לעובדים לאחר מאבק קצר שכלל התדיינות משפטית ופסיקה תקדימית בבית הדין לעבודה, היה הסינמטק למקום העבודה הראשון בו חתם ארגון העובדים הצעיר על הסכם קיבוצי.
בשנת 2012, מונתה אליסיה ווסטון, שעבדה קודם במכון סאנדנס ( ארגון ללא מטרות רווח שהוקם על ידי רוברט רדפורד) לתפקיד המנכ"ל, אך עזבה לאחר שנה. היא הוחלפה על ידי נועה רגב.

ארכיון הסרטים הישראלי

בשנת 1981 נפתח במרתף בניין הסינמטק ארכיון הסרטים הישראלי ביוזמתה של ליה ון ליר שניהלה את הסינמטק. הארכיון הוקם על בסיס הארכיון הפרטי של משפחת ון ליר, שהיה ממוקם קודם  בסינמטק חיפה.
בדצמבר 2014 הועברה לבניין הסינמטק תכולת ספריית הסרטים והמוזיקה האוזן השלישית מירושלים ששכנה במושבה הגרמנית ונסגרה ביוני 2013 בשל קשיים כלכליים. החנות פועלת בבניין הסינמטק ללא דמי שכירות ומותגה מחדש כ"האוזן בסינמטק" לאחר שגויסו כספים מהציבור בניסיון להציל את תכולתה ממכירת חיסול. החנות מופעלת כקואופרטיב ללא כוונות רווח.
יוהאן וילהלם קורנליוס פון קניגסלב

קורות חייו

בילדותו בהמבורג למד קניגסלב נגינה בפסנתר ופיתוח קול אצל אביו, יוהאן כריסטוף בורכארד פון קניגסלב. בשנת 1758 הביא אותו אדולף קארל קונצן, נגן העוגב של מריינקירכה, כדי שילמד ויופיע כנער סופרן ("דיסקנטיסט" לפי המושגים של אז) בכנסייה, לרבות ב"ערביות המוזיקליות" (Abendmusiken). קניגסלב היה תלמידו של קונצן להלחנה, נגינה בעוגב ובכינור.
בשנת 1772 לקה קונצן באירוע מוחי ובהמשך לכך התמנה קניגסלב לסגנו ומחליפו. אחרי פטירת מורו בשנת 1781 ירש קניגלסב, באישור מועצת העיר ליבק, את תפקידו כנגן עוגב ומנהל המוזיקה ("ורקמייסטר") של הכנסייה.
קניגסלב אירגן לראשונה בליבק קונצרטים על טהרת המוזיקה לעוגב. כמו כן המשיך בניהול הקונצרטים השנתיים, הקרויים "ערביות מוזיקליות" (Abendmusiken) שהתקיימו בימי א' בסביבות חג השילוש הקדוש ולפני חג הפסחא במריינקירכה. קונצרטים אלה היו מבוססים על אורטוריות כנסייתיות, שכותבי הלברית להן היו, בין היתר, אחדים מנכבדי העיר. ערביות מוזיקליות התנהלו כסדרן עד לכיבוש הצרפתי בליבק בשנת 1810. בעשור הראשון של המאה ה-19 לא כלל הרפרטואר של קונצרטים אלה קטעי מוזיקה מקוריים חדשים, אלא יצירות ישנות או זרות בלבד. בימי שישי קדמו להם חזרות כלליות בנוכחות קהל. אחרי פרישת הקנטור יוהאן הרמן שנובל לגמלאות בשנת 1801 התמנה קוניגסלב גם למנהל מוזיקלי של העיר.
מעבר להתחייבויות אלה, קיבל עליו קניגסלב לארגן סדרת קונצרטים לחובבי המוזיקה וקונצרטים לימי החורף. בנוסף למוזיקאים מקצועיים, שקיבלו את שכרם מעיריית ליבק, נעזר קניגסלב גם במוזיקאים חובבים. לצורך השתלמות בביצוע אורטוריות של מלחינים ידועים כמו הנדל, היידן ואחרים ומוזיקה קולית אחרת, הקים קניגסלב מכון לפיתוח קול. תחת ניצוחו בוצעו בליבק "משיח" מאת הנדל בשנת 1791, האורטוריה "בריאת העולם" מאת היידן ב-1802 ובשנת 1804 האורטוריה "העונות" של אותו המלחין.
אלף.דלת

היסטוריה

שלושת האחים: ניר, אור ורן דגן, גדלו בנס ציונה, ובמקביל לעיסוקיהם השונים, ניגנו יחד במשך יותר מ-15 שנה, במסגרות שונות. רעיון הקמת הלהקה וכתיבת אלבום מקורי עלה בעקבות הופעה שערכו במועדן האוזן-בר, לרגל יום ההולדת של ניר. יחד עם דן תורן, שהפיק את ההופעה, התחילו לעבוד על חומר מקורי לאלבום ולאחר 3 שנים הושלמה המשימה.
את המילים לסינגל הראשון של הלהקה, "בואי אלי", כתבה, ללחן של ניר דגן, חנה גולדברג, והוא יצא ביוני 2018, זכה לעשרות אלפי צפיות ביוטיוב ובפייסבוק ולהשמעות ברדיו. הסינגל השני, הכל בתוך חיבוק שלך, שאת מילותיו כתב דן תורן (ללחן של ניר דגן), יצא באוגוסט עם קליפ שביים אור דגן וצילם אייל כהן, צלם ישראלי שמתגורר ועובד בניו יורק. הקליפ זכה להצלחה ברשת ולהשמעות רבות ברדיו. בפברואר 2019 יצא הסינגל השלישי, "שיר לשלוש", שהלחין אור דגן למילים של ניר דגן. לסינגל הוכן קליפ אנימציה על ידי דן אזולאי – יוצר צעיר ובוגר בצלאל.
האלבום המלא יצא בפלטפורמות הדיגיטליות והפיזיות בנובמבר 2018, ובדצמבר 2018 הושק בהופעה חגיגית בתיאטרון תמונע, בהשתתפות דן תורן, טלי מן, עופר קורן, אשר לוי, ליאור גרינשפן ורומי דגן. 
ביצירת האלבום השתתפו: דן תורן – הפקה מוזיקלית, עופר קורן - גיטרות, יובל שפריר – כלי הקשה, פיטר רוט – קולות, סיון טלמור – קולות, גיל סמטנה – עיבוד לכלי מיתר,  מאיה בלזיצמן – צ'לו, גליה חי – ויולה וניצן-חן רזאל – כינור.
דוקים

דוקים הוא משחק שבו יש 41 קיסמים ארוכים – מקלות דקים בעלי קצוות מחודדים, באורך של כעשרים סנטימטרים. מקורו של משחק הדוקים אינו ברור, אך עדויות למשחקים דומים מראות על כך שיש למשחק שורשים במזרח הרחוק. הדוקים עשויים עץ או פלסטיק.
חן קלימן

ביוגרפיה

את דרכה החלה חן קלימן כאשר עבדה כמזכירה ב"טדי הפקות". עבודתה כתסריטאית התחילה כאשר כתבה ביחד עם רובי דואניאס ואריק זילברמן את סדרת הטלוויזיה "שחר" ששודרה ב-"HOT" בשנים 2001–2002 בכיכובם של איתי שגב ויעל בר זוהר ולאחר מכן כאשר רובי דואניאס הציע לקלימן לכתוב עמו פרק בסדרה "שמש". 
קלימן כותבת בעיקר לסדרות קומיות. בשנים: 1997-2003 כתבה לסדרה הקומית המצליחה "שמש" עם צביקה הדר וגלית גיאת, שם כתבה מספר פרקים. מאוחר יותר כתבה יחד עם רובי דואניאס את הסדרה האירוטית של yes "חשיפה". בשנת 2003 כתבה לסדרת הילדים המצליחה "הפיג'מות", בשנת 2004 כתבה לסדרת הדרמה המוזיקלית היומית ב-yes "השיר שלנו" את העונה הראשונה ופרק אחד בעונה השנייה. בשנת 2007 כתבה ביחד עם דואניאס את סדרת המדע בדיוני "הנפילים" שם שימשה קלימן כעורכת ותסריטאית ראשית ובעונה הראשונה הייתה לבמאית האנימציה של הסדרה. בשנת 2009 שימשה כעורכת תסריט בסדרת הנוער ששודרה ב-yes "דאוס". בשנת 2013 שימשה חן קלימן בתור התסריטאית הראשית של העונה הרביעית של סדרת הילדים המצליחה "השמיניה".

חיים אישיים

קלימן היא האחיינית של המפיקה והיוצרת טמירה ירדני ובת דודה של לי ירדני וטל ירדני. 
קלימן מחזיקה בתואר שני בסוציולוגיה ותקשורת מאוניברסיטת "גולדסמית'", בלונדון ובתואר ראשון בתקשורת מהמסלול האקדמי המכללה למינהל.
פריידון זנדי

פרידון זנדי (בפרסית: فريدون زندى; נולד ב-26 באפריל 1979) הוא כדורגלן איראני.
זנדי נולד לאב איראני ולאם גרמנייה בכפר קטן בצפון גרמניה. בתחילה שיחק כדורגל במספר מועדוני ילדים שהיו קרובים לביתו. כשהיה בן 17 החל לשחק בליגה השנייה בגרמניה אבל כעבור זמן לא רב עבר לשחק בקבוצת קייזרסלאוטרן. לאחר מכן שיחק בקבוצות מקפריסין: אפולון לימסול, אולימפיאאקוס ניקוסיה ואלקי לרנקה.
ב-8 ביוני 2005 במשחק של נבחרת איראן נגד בחריין היה זנדי חלק מההרכב הפותח שהעלה את איראן למונדיאל 2006.
דנזל דומפריס

קריירה

דומפריס עבר ב-2014 ממחלקת הנוער של ברנדרכט למחלקת הבוגרים של קבוצת ספרטה רוטרדם מהליגה ההולנדית השנייה, וערך את הופעת הבכורה שלו בקבוצה ב-20 בפברואר 2015, במשחק ליגה נגד אמן. הוא היה בורג מרכזי בקבוצתו וסייע לעלייתה לליגת העל ההולנדית בסוף עונת 2015/2016. הוא גם נבחר ל"פריצת השנה" בליגה ההולנדית השנייה.
בקיץ 2017 הצטרף להירנפיין מליגת העל ההולנדית.
ביוני 2018 חתם על חוזה לחמש שנים בפ.ס.וו. איינדהובן.

קריירת נבחרות

במרץ 2014 קיבל דומפריס זימון בכורה לשחק במדי נבחרת ארובה, והוא ערך את הופעת הבכורה שלו בניצחון נבחרתו 2–0 על נבחרת גואם. חמישה ימים לאחר מכן כבש את שערו היחיד במדי הנבחרת בניצחון 1–0 על גואם במשחק הגומלין.
את הופעתו הראשונה במדי נבחרת הולנד ערך ב-13 באוקטובר 2018 בניצחון נבחרתו 3–0 על נבחרת גרמניה.
בשנת 2019 שיחק דומפריס 120 דקות בניצחון נבחרתו 3–1 בהארכה על נבחרת אנגליה בחצי גמר ליגת האומות, ו-90 דקות בהפסד נבחרתו 0–1 לנבחרת פורטוגל במשחק הגמר.
ג'יימס מק אילרוי

ג'יימס ארצ'יבאלד מק אילרוי (באנגלית: James Archibald McIlroy ‏ 3 בנובמבר 1879 - 27 ביולי 1968) היה רופא בריטי וחבר בצוות המשלחת הטראנס-אנטארקטית האימפריאלית של ארנסט שקלטון (1916-1914). מק אילרוי נולד בפרובינציית אלסטר שבאירלנד, כנראה בעיר השוק באליקלייר שבמחוז אנטרים, שם נולד אביו.
אחרי קבלת תואר דוקטור לרפואה באוניברסיטת ברמינגהם, עבד לזמן קצר בבית החולים קווין אליזבת בברמינגהם. בשנים הבאות עסק ברפואה במצרים וביפן ושירת כרופא אונייה באוניות טיול בהודו וסביבותיה.
ב-1914, הצטרף עם אלכסנדר מקלין למשלחת הטראנס-אנטארקטית האימפריאלית של ארנסט שקלטון, כרופאי המשלחת. מק אילרוי היה אחראי גם על צוות כלבי-מזחלת כשחברי המשלחת נאלצו להימלט מן האונייה אנדיורנס, שנלכדה בקרח בים ודל ונמחצה. הניצולים הגיעו לבסוף, אחרי מסע רב-תלאות וסכנות, אל אי הפיל, שם נדרש מק אילרוי לבצע ניתוח קטיעה לבהונותיו הנמקות של פרס בלקבורו, בעזרת מקלין, ששימש כמרדים וטיפטף בזהירות רבה כמויות זעירות של כלורופורם שהצליחו להציל ולהביא עמם, ופרנק ויילד כאח מסייע. לאחר החילוץ מאי הפיל של כל 22 חברי המשלחת שהמתינו שם לבוא המצילים, קיבל הרופא את מדליית הקוטב מכסף.
במלחמת העולם הראשונה, נפצע קשה באיפר. ב-1921 הצטרף שקלטון לעוד מסע אל הקוטב הדרומי במשלחת שקלטון-רווט; שקלטון מת בתאו בספינה "קווסט" כשעגנה לחופי ג'ורג'יה הדרומית, שם גם נקבר לבסוף, אך המשלחת השלימה את משימתה בהנהגת פרנק ויילד.

מלחמת העולם השנייה ואחריה

במלחמת העולם השנייה שירת מק אילרוי על האונייה "אורונסיי", שנפגעה מטורפדו סמוך לחופי מערב אפריקה. הוא עשה חמישה ימים על סירת הצלה לפני שחילצה אותו האונייה הצרפתית "דימון ד'אורוויל". אחרי המלחמה, המשיך לעבוד כרופא אונייה עד לשנות השבעים המאוחרות שלו. הוא מת, בגיל 89, בסארי, אנגליה.

מורשת והנצחה

בשנת 1990 הנציחה הוועדה למתן שמות אנטארקטיים של הממלכה המאוחדת את שמו של מקאילרוי בפסגת הר. פסגת מק אילרוי מתנשאת לגובה 745 מטרים מערבית למפרץ הוסוויק וקילומטר וחצי דרומית למאונט בארן, ג'ורג'יה הדרומית.
לודוויג יהודה וולפרט

ביוגרפיה

לודוויג וולפרט נולד בעיירה ליד היידלברג שבגרמניה למשפחה דתית-אורתודוקסית קשת יום. בילדותו סבל מן היחס אל מוצאה המזרחי של משפחתו, יוצאת יהדות ליטא, ומנידוי של בני גילו בשל היותו בעל שפה וחך שסועים. עבר עם משפחתו לפולדה, ומשם לפרנקפורט.
בשנים 1916–1920 למד בבית ספר לאמנות ואומנות (Kunstgewerbeschule) בפרנקפורט. וכן אצל אמן הבאוהאוס כריסטיאן דל. בעקבות הצגה של עבודותיו בתערוכה "פולחן וצורה" (1930) במוזיאון היהודי בברלין, התפרסמה עבודתו של וולפרט, שהושפעה מן העיצוב של תנועת הבאוהאוס בהימנעות מקישוטיות, בשימוש בצורות גאומטריות ובנטייה למיכון.
בשנת 1933, בעקבות עליית הנאצים לשלטון בגרמניה, עלה לארץ ישראל עם משפחתו. בארץ ישראל עבד בבית המלאכה "ב. פרידלנדר" בעיצוב כלי כסף, וכן ייצר, ביחד עם ויקטור שלמה ריס, את פסל "הגמל המעופף" של "יריד המזרח", תחת האדריכל אריה אלחנני.
בשנת 1935 החל ללמד ב"בצלאל החדש" בירושלים, שם עמד בראש המחלקה למתכת ביחד עם הצורף דוד היינץ גומבל (Gumbel). בהוראתו שם דגש על טיפוגרפיה עברית ועל תשמישי קדושה המעוצבים בקווים מודרניים ובייצור תעשייתי. במקביל לעבודתו בהוראה המשיך ליצור פריטי יודאיקה מודרניים בסדנאות בית הספר ובשנת 1942 הקים בית מלאכה עצמאי בירושלים. ב-1949 עיצב ארון קודש שהעניק נשיא המדינה חיים ויצמן לנשיא ארצות הברית הארי טרומן לכבוד יום העצמאות של ארצות הברית.
בשנת 1956 היגר לארצות הברית, שם עמד בראש "סדנת טובי פאשר לאמנות יהודית מודרנית" (Tobe Pascher Workshop) במוזיאון היהודי בניו יורק.
התגורר במנהטן. היה אב לבת, חוה וולפרט-ריצ'רד, אף היא אמנית יודאיקה. נישא לבטי היינריך לבית ואלפֶר (1915–1997), אלמנה ואם לשניים.
נפטר ב-1981, בגיל 81.
בין עבודותיו הידועות: קערת סדר פסח וגביע (1929), "מעקה 12 השבטים" (1940) בבניין הפקולטה למשפטים באוניברסיטה העברית, ירושלים, תיק לתורה (1949) שניתן לנשיא האמריקאי הארי טרומן על יד חיים ויצמן, כותרת ושער מכון ויצמן למדע (1951-1952) ועוד.
סנסנה (אתר מקראי)

סַנְסַנָּה הייתה עיר בדרום נחלת יהודה בתקופת המקרא.
העיר מוזכרת בספר יהושע, פרק ט"ו, פסוק ל"א כעיר שירשו שבט יהודה ביחד עם הערים צקלג ומדמנה.
יש הסוברים שמקור השם סנסנה הוא על שם החלק מעץ התמר הנקרא סַנְסַן או סַנְסַנָּה, כפי שניתן ללמוד מהפסוק בשיר השירים "אָמַרְתִּי אֶעֱלֶה בְתָמָר אֹחֲזָה בְּסַנְסִנָּיו", ישנם כמה פרשנויות באיזה חלק מדובר. יש הסוברים שמדובר בראש הדקל הנראה ככיפה, ויש הסוברים שזו הבליטה הנותרת לאחר כריתת ענף מדקל.
המקום זוהה עם חירבת א-שמסאניאת, אתר גדול מן התקופה הישראלית במרחק 16 ק"מ בקירוב מצפון מזרח לבאר שבע, בקצה השלוחות הדרומיות של הרי יהודה. זיהוי זה מסתייע בזיהויה של מדמנה עם ח'רבת אם דימנה השכנה.
היום מזוהה סנסנה כ-2 ק"מ דרומית מזרחית מהנקודה בה שוכן היישוב סנסנה היום.
בספר יהושע, פרק י"ט, פסוק ה' ובספר דברי הימים א', פרק ד', פסוק ל"א לא מוזכרת סנסנה ובמקומה מוזכר מקום בשם "חצר סוסה" אולי אירעו חילופים אלה בגלל הדמיון בין סנסנה לסוסה.
קומפרסור (שמע)

טווח דינאמי

האוזן האנושית יכולה להבחין במגוון רחב של עוצמות קול. החל מרשרוש קל של עלים ועד לרעשים חזקים כגון רעמים. המשרעת שבין אותות חלשים לאותות חזקים נקראת תחום דינמי או דינאמיקה. מקובל למדוד תחום דינאמי ביחידות מידה הנקראות דציבל. הטווח הדינאמי של האוזן האנושית הוא החל מ-0dbSpl ועד כ-140dbSpl. למכשירים וטכנולוגיות שונות בתחום הקול יש טווחים דינאמיים שונים. למשל, לתקליטורים תחום דינאמי של 90dbSpl. כלומר, הפרש בין עוצמות הקול המינימליות שניתן להקליט על תקליטור לבין עוצמות הקול המקסימליות שניתן להקליט עליו הוא 90dbSpl. חשוב לציין שמדובר בעוצמת קול ולא בתדר. למכשירים אחרים תחומים שונים. כך למשל למשדרי FM תחום דינאמי קטן יותר, של כ-50dbSpl.

שימושים מיוחדים

ישנם קומפרסורים בעלי כניסה צדדית לקומפרסור (side chain). משתמשים בכניסה זו כדי שהקומפרסור ינמיך את האות שזורם דרכו על פי אות אחר שנכניס מהצד. באמצעות ה-sidechain נוכל להגדיר לקומפרסור לזהות קפיצות ווליום בסיגנל אחר ועל פיהם לקמפרס את האות אותו אנו מעבירים בקומפרסור. כך למשל, אחד השימושים הנפוצים ב-sidechain הוא עבור קימפרוס של גיטרה בס על פי sidechain של תוף רגל (kick).

לימיטר

לימיטר הוא מקרה פרטי של קומפרסור, שבו מכוון היחס (threshold) באופן כזה, שאינו מאפשר כל שינוי בעוצמה מעבר לסף. הלימיטר גורם לעיוותים חזקים באות העובר דרכו, ומטרתו לשמש כשכבת הגנה בפני ציוד שאסור בשום פנים שיקבל עוצמת אות מעבר לסף, גם במחיר עיוותים.
הפדרציה הספרדית העולמית

הפדרציה הספרדית העולמית הוא ארגון ציוני שנוסד ב-1925 ומטרתו ליצור קשרי תרבות בין קהילות יהודיות ספרדיות ברחבי העולם ולחזק את זיקתן למדינת ישראל, תוך שימור המורשת של יהודי ספרד. כן נועד הארגון לתמוך בקהילות יהודיות ברחבי העולם ובזכותן לחופש פולחן ותרבות.
ג'וני מוריס

ביוגרפיה

נולד במנצ'סטר שבאנגליה. החל את הקריירה שלו במנצ'סטר יונייטד ב-1946. ב-1948 היה שותף לזכייתה בגביע ה-FA וב-1952 זכה עימה באליפות הפרמייר ליג. אחרי עונה 1952, עבר לקבוצת דרבי קאונטי אחרי שכבש 60 שערים לזכות היונייטד. 
למוריס שלושה שערים ושלוש הופעות בנבחרת אנגליה.
נפטר בגיל 88.
דאלר קוזיאייב

משפחתו

דאלר נולד לאב ממוצא טג'יקי בשם אדיאם קוזיאייב, ששיחק בשורות נבחרת טג'יקיסטן. 
אחיו הבכור רוסלן (נולד ב-1987) הוא כדורגלן שהתחיל לשחק כדורגל באורנבורג, כשאביו אדיאם קוזיאייב היה מאמן קבוצת "גזוביק" המקומית.

קריירת מועדונים

דאלר התחיל את קריירת הכדורגל באקדמיה לנוער של זניט סנקט פטרבורג, בשנת 2012 שיחק עבור נבחרת הנוער.
בשנת 2012 דאלר ערך את הופעת הבכורה שלו בכדורגל מקצועני בהרכב קרליה פטרוזבודסק, אשר באותו הזמן הודרכה על ידי אחיו הבכור. בסוף העונה המועדון התפרק והקשר עבר לשחק בקבוצת נפטכימיק ניז'נקאמסק מליגת הכדורגל הלאומית.
בחורף 2014 דאלר חתם על חוזה עם מועדון "טרק גרוזני" מליגת העל הרוסית בכדורגל ועשה את הופעת הבכורה שלו במחזור האחרון של עונת 2013/14 במשחק נגד רובין קאזאן, כשנכנס כמחליף בדקה ה-80 לפקונדו פיריס.
בקיץ 2017 חזר לקבוצת הכדורגל זניט, הפעם בקבוצה הבוגרת. הוא חתם על חוזה ל-3 שנים ועד מהרה התברג כשחקן מרכזי בקישור הקבוצה. את הופעת הבכורה שלו ערך במשחק הראשון האליפות הרוסית נגד סק"א חברובסק ב¯17 ביולי ושבע דקות מאוחר יותר הבקיע את השער הראשון שלו, הן בקבוצה והן במסגרת הליגה הבכירה. בקיץ 2019 נפצע והושבת ממשחק לזמן ממושך. הוא חזר לשחק באוגוסט 2019.

קריירה בנבחרת

בשנת 2012 שיחק בשורות נבחרת הנוער של רוסיה אך לא התבלט. בספטמבר 2017 זומן לסגל הנבחרת הבוגרת ושיחק בשורותיה משחק אחד.
ערך תצפית (תורת הקוונטים)

פירוש בורן לפונקציית הגל

אחרי ששרדינגר פרסם את המשוואה שלו (משוואת שרדינגר) נתן הפיזיקאי מקס בורן פירוש לפונקציית הגל (פונקציית הגל היא פונקציה של המקום  והזמן t), שהיא הפתרון למשוואת שרדינגר.
בורן פירש את הנורמה של פונקציית הגל בריבוע כפונקציית הצפיפות של ההסתברות למצוא את החלקיק הנתון בזמן t במקום :
פירוש בורן לפונקציית הגל מנחה את הדרך לחישוב ערך תצפית, ערך תצפית של אופרטור הוא התוחלת של אופרטור זה.
הערה: נוכח פירוש זה של בורן חייב להתקיים עבור חלקיק קשור תנאי הנרמול הבא:
עבור חלקיק לא קשור לא ניתן לקבוע נרמול לפונקציית הגל.

חישוב ערך תצפית

אם כך נוכל להגדיר את ערך התצפית של האופרטור ההרמיטי  באופן הבא:
הערך הממוצע של N מדידות של  על המערכת בגבול בו N הולך לאינסוף.
הדרך לחישוב ערך תצפית הוא על ידי המכפלה הפנימית (במרחב הפונקציות) של  פועל על  בפונקציה  (הצמודה הקומפלקסית של )באופן הבא:
בצורה כללית יותר נוהגים לסמן את מצב המערכת כווקטור במרחב כללי (מרחב הילברט)  הנקרא ket, שלו יש וקטור מתאים מהמרחב הדואלי  הנקרא bra ואז ערך התצפית של המערכת הוא המכפלה הפנימית בין ה ket עליו פועל האופרטור  לבין ה bra התואם, באופן הבא:
דוגמה פשוטה: אם לאופרטור  מצבים עצמיים אורתונורמליים  וערכים עצמיים  והמערכת נמצאת במצב= אז ערך התצפית של  יהיה
כיוון ש-

דיון

עבור חלקיק קשור, לאופרטור ההמילטוניאן (אנרגיה) יש מצבים עצמיים וערכים עצמיים בני מניה, אחת מהנחות היסוד של מכניקת הקוונטים היא שבמדידה מסוימת (נניח של אנרגיה) יכול להתקבל רק ערך יחיד מהערכים העצמיים הללו ופונקציית הגל קורסת לפונקציה העצמית של אותו ערך עצמי.
בהתאם לכך ייתכן שערך התצפית של ההמילטוניאן יהיה ערך שלא ניתן כלל לקבל במדידה (כיוון שהוא ממוצע בין ערכים עצמיים רבים שלא בהכרח מתכנס לאחד מערכים אלו - כמו הערך הממוצע בהטלת קובייה שהוא 3.5 - ערך שלא ניתן לקבל בהטלה בודדת)
סיגל פירסט

סיגל פירסט (נולדה ב-12 ביוני 1960) היא מנהלת ישראלית המכהנת כמנכ"לית קבוצת כצט.

ביוגרפיה

פירסט נולדה בישראל. למדה בגימנסיה העברית הרצליה. שירתה בשריון אוגדה 36 ברמת הגולן. בשנת 1985 השלימה לימודי תואר ראשון בהנדסת תעשייה וניהול מערכות מידע בטכניון. ב-1992 השלימה תואר שני במנהל עסקים – שיווק ומימון באוניברסיטת תל אביב.
בין 1985 ל-1988 עבדה בחברת IBM בארצות הברית וביפן. עם שובה לארץ הצטרפה לחברה המשפחתית והחלה לעבוד במחלקת המחשב של חברת כצט.
בשנת 1991 מונתה לנהל את חטיבת מוצרי הצריכה של החברה, וב-1994 שימשה כמנהלת חטיבת התרופות.
בשנת 2002 התמנתה למנכ"לית קבוצת כצט.
בנוסף לעבודתה, משנת 2016, סיגל משמשת כיו"ר ארגון הבוגרים של הטכניון.
ומשנת 2011 מתנדבת בער"ן.
פירסט נשואה ואם לשני בנים ובת.
סנטרל ואלי

סנטרל ואלי (באנגלית: Central Valley, בתרגום מילולי: "העמק המרכזי") הוא עמק גדול, שטוח שחולש גאוגרפית על מרכז מדינת קליפורניה. רוחבו בין 60 ל-100 ק"מ ואורכו כ-720 ק"מ מצפון-צפון-מערב לדרום-דרום-מזרח, בחלק היבשתי ובמקביל לאוקיינוס הפסיפי. שטחו כ-58,000 קמ"ר, כ-13.7% משטחה היבשתי של קליפורניה.
סנטרל ואלי הוא אזור פורה במיוחד ואחד הפוריים ביותר בעולם, ומכיל כמה מהאזורים החקלאיים המניבים ביותר בקליפורניה, אשר מצטיינת בכמות תוצר החקלאי שלה.
העמק מכיל כמה אגני ניקוז מרכזיים: עמק סקרמנטו בצפון, עמק סאן חואקין בדרום ואגם טולאר על אקלימו המדברי בקצה הדרומי ביותר.

חקלאות

סנטרל ואלי הוא אחד מאזורי החקלאות הפוריים בעולם. הוא מכיל מעל 230 סוגי גידולים. על שטח של פחות מ-1% משטחי החקלאות בארצות הברית, סנטרל ואלי מייצר מעל 8% מהתוצרת במונחי ערך תפוקה: כ-17 מיליארד דולר בשנת 2002.
הייצור החקלאי נשען על השקיה הן מהטיית מי נגר והן משאיבה מבארות. כשישית משטחי החקלאות בארצות הברית נמצאים בסנטרל ואלי.
למעשה כלל הגידולים שאינם טרופיים מגודלים בסנטרל ואלי, מקור מוצרי המזון הגדול בארצות הברית, כולל עגבניות, שקדים, ענבים, כותנה, אפרסקים ואספרגוס.
באזור כ-6,000 מגדלי שקדים והוא מייצר כ-90% מתצרוכת השקדים העולמית.
הרכס הנשיאותי

השביל הנשיאותי

השביל הנשיאותי הוא שביל שחוצה את כל הפסגות המקוריות ולאורך 31 הקילומטרים של הרכס הנשיאותי. השביל כולל הפרש גבהים של 2,600 מטרים. ניתן לחצות את השביל ביום אחד, אולם בחורף, בשל הרוחות מעבר בשביל יכול להימשך כארבעה ימים של הליכה מאומצת.